በአማራ ክልል 960 የተማሩ ወጣቶች ወደ መሥኖ ልማት ሊገቡ ነው፡፡
ባሕር ዳር፡ ጥቅምት 16/2012 ዓ.ም (አብመድ) የተማሩ ወጣቶችን በመስኖ ልማት ተጠቃሚ ለማድረግ እየሠራ መሆኑን የውኃ፣ መስኖና ኢነርጅ ሚኒስቴር አስታውቋል።በሚኒስቴሩ የመስኖ ኮሚሽን በመስኖ ሥራ ለሚሰማሩ ወጣቶቹ ለ10 ቀናት የሚቆይ የግንዛቤ ማስጨበጫ ሥልጠና በባሕር ዳር እየሰጠ ነው፡፡የውኃ፣ መስኖና ኢነርጅ ሚኒስትር ድኤታ አብርሃ አዱኛ (ዶክተር) እንደገለጹት በዓመቱ በኢትዮጵያ 12 ሺህ የተማሩ ወጣቶችን በመስኖ ልማት አሰማርቶ ተጠቃሚ ለማድረግ እየተሠራ ነው፡፡ ለዚህም 50 ሺህ ሄክታር መሬት ተዘጋጅቷል ብለዋል። ወጣቶቹ ወደ ሥራ የሚገቡት በሀገሪቱ የተለያዩ ክፍሎች ተገንብተው በተጠናቀቁ የመንግሥት የመስኖ ፕሮጀክቶች እንደሆነም አስረድተዋል።በአማራ ክልልም የጣና በለስ የመስኖ ልማት ፕሮጀክትን ተጠቅመው ማልማት ይችላሉ ያላቸውን 960 የተማሩ ወጣቶች ወደ ሥራ ለማስገባት በዝግጅት ላይ መሆኑን አመላክቷል። በ80 ማኅበራት ለተደራጁ የተማሩ ወጣቶች 4 ሺህ ሄክታር በመስኖ ሊለማ የሚችል መሬት ከአማራ ክልል መንግሥት ጋር በመተባበር መዘጋጀቱንም ሚኒስቴሩ አስታውቋል፡፡ ለእያንዳንዳቸው ወጣቶችም 4 ሄክታር መሬት እንደሚሰጥና የጣና በለስ የመስኖ ፕሮጀክትን ተጠቅመው በዘመናዊ መልኩ ለገበያ ተፈላጊ የሆኑ ምርቶችን ያቀርባሉ ተብሎ እንደሚጠበቅም ነው የተገለጸው፡፡